Dustin Moskovitz ผู้ร่วมก่อตั้ง เฟซบุ๊ก ที่ลาออกมาสร้าง กิจการของตัวเอง
เส้นทางชีวิตของ Moskovitz น่าสนใจอย่างไร ? ลงทุนแมนจะเล่าให้ฟัง
23 ต.ค. 2564

Dustin Moskovitz ผู้ร่วมก่อตั้ง เฟซบุ๊ก ที่ลาออกมาสร้าง กิจการของตัวเอง /โดย ลงทุนแมน
หลายคนคงรู้ว่า ผู้ร่วมก่อตั้งเฟซบุ๊ก นอกจาก Mark Zuckerberg ยังมีเพื่อนอีก 4 คน
ซึ่งคนที่มีบทบาทสำคัญ คอยช่วยเขียนโปรแกรมเว็บไซต์ มาตั้งแต่ต้น ก็คือ คุณ “Dustin Moskovitz”
เขายอมลาออกจากมหาวิทยาลัย ไปทุ่มเทให้กับการพัฒนาเฟซบุ๊ก เคียงข้างกับ Zuckerberg จนกระทั่งธุรกิจประสบความสำเร็จในที่สุด
แต่ถ้าใครคิดว่าเขาแค่โชคดีที่เจอ Zuckerberg แล้ว ความเป็นจริงอาจจะไม่ใช่โชคเพียงอย่างเดียว
เพราะเขาพิสูจน์ความเก่งด้วยตัวเขาเอง หลังจากที่ตัดสินใจออกจากเฟซบุ๊ก
เพื่อไปสร้างแพลตฟอร์มด้านการบริหารจัดการงาน ชื่อว่า “Asana”
ซึ่งปัจจุบัน ได้กลายเป็นบริษัทที่มีมูลค่า 8 แสนล้านบาท
เส้นทางชีวิตของ Moskovitz น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Dustin Moskovitz เป็นนักธุรกิจชาวอเมริกัน เกิดเมื่อปี 1984 ปัจจุบันมีอายุ 37 ปี
สมัยเป็นนักศึกษามหาวิทยาลัยฮาร์วาร์ด เขาเรียนอยู่คณะเศรษฐศาสตร์ และเคยลงวิชาพื้นฐานเกี่ยวกับ วิทยาการคอมพิวเตอร์อยู่บ้าง
แต่เหตุการณ์ที่นำคุณ Moskovitz เข้ามาสู่วงการเทคโนโลยีจริง ๆ
คือ การเป็นเพื่อนร่วมห้องหอพักกับ “Mark Zuckerberg”
ในปี 2004 หรือเมื่อ 17 ปีที่แล้ว Zuckerberg ได้สร้างเว็บไซต์ 
 ซึ่งเป็นเครือข่ายสังคมออนไลน์ สำหรับนักศึกษามหาวิทยาลัยฮาร์วาร์ด
ปรากฏว่าเว็บไซต์ได้รับความนิยมอย่างรวดเร็ว จนทำให้ Zuckerberg วางแผนขยายบริการไปยังมหาวิทยาลัยอื่น ๆ แต่ติดปัญหาคือ เขาคงไม่สามารถดูแลทุกอย่างด้วยตัวคนเดียวได้อีกต่อไป
พอเห็นเพื่อนคิดค้นนวัตกรรมน่าสนใจ และกำลังต้องการความช่วยเหลือ
คุณ Moskovitz จึงเสนอตัวช่วยเขียนโปรแกรม ซึ่งด้วยความที่เขาก็มีพื้นฐานการเขียนโปรแกรมเบื้องต้นอยู่บ้าง และเป็นคนหัวไว เขาใช้เวลาเรียนรู้เทคนิคเพียงไม่กี่วัน ก็เริ่มงานได้ทันที
ต่อมา คุณ Moskovitz ก็หยุดเรียนและติดตาม Zuckerberg ไปที่บ้านเช่าในรัฐแคลิฟอร์เนีย เพื่อพัฒนาเฟซบุ๊ก แบบเต็มตัว ก่อนตัดสินใจลาออกจากมหาวิทยาลัยในภายหลัง
ด้วยเหตุนี้ เมื่อเฟซบุ๊ก เริ่มดำเนินกิจการในรูปแบบบริษัท เขาจึงได้รับความไว้วางใจให้รับตำแหน่ง Chief Technology Officer (CTO) ซึ่งเป็นส่วนสำคัญที่ช่วยให้แพลตฟอร์มเติบโต จนมีผู้ใช้งานครบ 100 ล้านบัญชี ในปี 2008
อย่างไรก็ตาม ระหว่างที่กำลังไปได้สวยกับ Facebook 
คุณ Moskovitz กลับพบปัญหาในการทำงานที่น่าเบื่อหน่ายหลายครั้ง
นั่นคือ ทีมต้องสูญเสียเวลามากเกินไป ในการติดตามงานผ่านอีเมลและนัดประชุม
ทำให้เขาทดลองสร้างโปรเจกต์ภายในบริษัท ชื่อว่า “Tasks” เพื่อพัฒนาเครื่องมือบริหารจัดการงานออนไลน์ ให้สามารถติดตามงานได้สะดวกและรวดเร็วขึ้น โดยร่วมมือกับคุณ Justin Rosenstein ซึ่งเป็นพนักงานที่คิดค้นปุ่มไลก์บนเฟซบุ๊ก
ไม่นาน Tasks ก็ถูกนำไปใช้แพร่หลายในองค์กร และมีฟีดแบ็กมากมาย จนคุณ Moskovitz แทบจะต้องหันมาปรับปรุงโปรแกรมนี้เพียงอย่างเดียว แทนงานหลัก
แต่ต่อมา เขาเริ่มรู้สึกว่า วัตถุประสงค์ของ Tasks ที่ทำให้ทีมไม่ต้องสื่อสารกันบ่อยเหมือนเดิม ไม่ค่อยสอดคล้องกับภารกิจของเฟซบุ๊ก ที่ต้องการให้ผู้คนใกล้ชิดกันมากขึ้น
คุณ Moskovitz จึงตัดสินใจครั้งสำคัญในชีวิตอีกครั้ง ด้วยการลาออกจากเฟซบุ๊ก ในปี 2008 และนำโปรเจกต์ Tasks ออกไปก่อตั้งเป็นบริษัทใหม่ ร่วมกับคุณ Rosenstein ชื่อว่า “Asana”
แน่นอนว่า Zuckerberg คงเสียดายที่เพื่อนคนสำคัญมาแยกทางไป
แต่เขาก็เข้าใจและให้การสนับสนุนเต็มที่ โดยต่อมา ทั้ง Zuckerberg และผู้เกี่ยวข้องกับเฟซบุ๊ก เช่น Sean Parker และ Peter Thiel ได้เข้าร่วมลงทุนใน Asana ด้วย
ซึ่งช่วยให้คุณ Moskovitz ต่อยอดพัฒนา Tasks จนกลายเป็นแพลตฟอร์ม Asana และเริ่มเปิดให้บริการเชิงพาณิชย์ครั้งแรกเมื่อปี 2012
โดย Asana เป็นแพลตฟอร์มบริหารจัดการงาน ที่มีฟีเชอร์ครบวงจร ไม่ว่าจะเป็น การกำหนดหัวข้อ เป้าหมาย ระยะเวลา ผู้รับผิดชอบ ตลอดจนการติดตามความคืบหน้าและผลลัพธ์ รวมถึงมีเนื้อที่ให้อัปโหลดไฟล์ข้อมูล
นอกจากนั้น ยังมีการเชื่อมต่อกับแพลตฟอร์มที่เกี่ยวกับการทำงานอื่น ๆ เพื่อให้ใช้ควบคู่ไปกับ Asana ได้ เช่น Gmail, Outlook, Dropbox, Slack, Microsoft Teams
ทั้งนี้ Asana ดำเนินธุรกิจในรูปแบบ “Freemium” คือ เปิดให้ใช้งานขั้นพื้นฐานฟรี แต่ถ้าจ่ายค่าสมาชิกราว 370-830 บาทต่อเดือน ก็จะมีลูกเล่นและรายละเอียดการบริหารจัดการงานเพิ่มเติม
ในการระดมทุนเมื่อปี 2018 นักลงทุนได้ประเมินมูลค่าของ Asana ไว้ที่ 50,000 ล้านบาท ซึ่งทำให้บริษัทกลายเป็นสตาร์ตอัประดับยูนิคอร์น และในเดือนกันยายน ปี 2020 ก็ได้จดทะเบียนเข้าสู่ตลาดหลักทรัพย์นิวยอร์ก
ในปัจจุบัน Asana มีผู้ใช้บริการแบบชำระเงินอยู่ 1.5 ล้านบัญชี ซึ่งส่วนใหญ่เป็นลูกค้าประเภทองค์กร ที่ใช้งานแพลตฟอร์มอย่างต่อเนื่อง
เราลองมาดูผลการดำเนินงานของ Asana (บริษัทมีรอบบัญชี เดือนกุมภาพันธ์-มกราคม)
ปี 2019 รายได้ 2,500 ล้านบาท ขาดทุน 1,700 ล้านบาท
ปี 2020 รายได้ 4,700 ล้านบาท ขาดทุน 3,900 ล้านบาท
ปี 2021 รายได้ 7,500 ล้านบาท ขาดทุน 7,000 ล้านบาท
ถึงแม้จะยังมีรายได้แค่หลักพันล้านบาท และบริษัทก็ดูยังขาดทุนหนักขึ้นเรื่อย ๆ แต่ดูเหมือนว่านักลงทุนจะเชื่อมั่นต่อการเติบโตของ Asana เป็นอย่างมาก
ทำให้ล่าสุด บริษัทมีมูลค่าตลาดสูงถึง 8 แสนล้านบาท ซึ่งถ้าเทียบกับบริษัทในตลาดหลักทรัพย์แห่งประเทศไทย ก็จะถือว่าเป็นบริษัทใหญ่อันดับต้น ๆ เลยทีเดียว
แล้วคุณ Moskovitz ร่ำรวยแค่ไหน ?
นิตยสาร Forbes ได้ประเมินมูลค่าทรัพย์สินของคุณ Moskovitz ไว้อยู่ที่ราว 7.9 แสนล้านบาท นับเป็นมหาเศรษฐีที่ร่ำรวยอันดับ 107 ของโลก
โดยมูลค่าส่วนใหญ่ มาจากการถือหุ้น Facebook ในสัดส่วนประมาณ 2% ของบริษัท ซึ่งได้รับจัดสรรมาตั้งแต่ตอนร่วมก่อตั้งกิจการ
ทั้งนี้ เมื่อปี 2011 เขาถูกจัดให้เป็นมหาเศรษฐีระดับ Billionaire หรือบุคคลที่มีทรัพย์สินมากกว่า 1,000 ล้านดอลลาร์สหรัฐ ที่อายุน้อยสุดในโลกในขณะนั้น เนื่องจากเขามีอายุน้อยกว่า Mark Zuckerberg อยู่ 8 วัน
จากเรื่องราวนี้จะเห็นได้ว่า
ความสำเร็จของคุณ Moskovitz เกิดจากการไม่หยุดเรียนรู้ เพื่อไขว่คว้าโอกาสและไอเดียใหม่ ๆ อยู่เสมอ
ในตอนแรก แม้เขาไม่ได้มีความเชี่ยวชาญในการเขียนโปรแกรม
แต่พอเห็นโอกาสใหม่ที่น่าสนใจอย่างเครือข่ายสังคมออนไลน์ จึงเริ่มต้นฝึกฝน และลงมือทำในทันที จนได้รับความไว้วางใจให้ทำหน้าที่ CTO คนแรกของ Facebook
หรือกระทั่งตอนที่ประสบความสำเร็จแล้ว เขาอาจเลือกทำงานแบบเดิมต่อไปก็ได้
แต่เมื่อเจอปัญหา เขาก็ยังลองคิดค้นโปรเจกต์ เพื่อมาแก้ไขสถานการณ์
จนวันนี้ ไอเดียนั้นได้พัฒนาเป็นแพลตฟอร์ม Asana ที่องค์กรยักษ์ใหญ่หลายราย นำไปใช้กันแพร่หลาย
นี่คงเป็นปัจจัยที่ทำให้คุณ Moskovitz ประสบความสำเร็จได้ ไม่ว่าจะทำงานอยู่บริษัทขนาดใหญ่ หรือสตาร์ตอัปที่เพิ่งก่อตั้งใหม่ และเป็นมหาเศรษฐีได้ตั้งแต่อายุยังน้อย นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-